പയ്യാവൂർ

കേരളത്തിൽ കണ്ണൂർ ജില്ലയിലെ ഒരു മലയോര പട്ടണമാണ് പയ്യാവൂർ. പയ്യാവൂർ പഞ്ചായത്തിൻ്റെ ആസ്ഥാനമായ ഈ ഗ്രാമം കിഴക്ക് പശ്ചിമഘട്ടവുമായി അതിർത്തി പങ്കിടുന്നു. കേരളത്തിലെ മലയോര ഹൈവേ അഥവാ സംസ്ഥാന പാത 59 ഈ ഗ്രാമത്തിലൂടെ കടന്നുപോകുന്നു.

സ്ഥാനം
കണ്ണൂർ നഗരത്തിൽ നിന്ന് 43 കിലോമീറ്റർ (വഴി ചാലോട്, ഇരിക്കൂർ, ബ്ലാത്തൂർ) വടക്ക് കിഴക്കായും താലൂക്ക് ആസ്ഥാനമായ തളിപ്പറമ്പിൽ നിന്നും 30 കി.മീ കിഴക്കും മറ്റൊരു പ്രധാന പട്ടണമായ ഇരിട്ടിയിൽ നിന്നും 20 കി.മീ വടക്ക് മാറിയുമാണ് പയ്യാവൂർ സ്ഥിതി ചെയ്യുന്നത്. പ്രസിദ്ധവും പുരാതനവുമായ പയ്യാവൂർ ശിവക്ഷേത്രം ഇവിടെയാണ് സ്ഥിതി ചെയ്യുന്നത്.

ഗതാഗതം
റോഡ്
കേരളത്തിലെ ഏറ്റവും നീളമുള്ള സംസ്ഥാനപാതയായ സംസ്ഥാനപാത 59 അഥവാ മലയോര ഹൈവേ പയ്യാവൂരിൽ കൂടി കടന്നുപോകുന്നു. സമീപമുള്ള മലയോര പട്ടണങ്ങളെയും ഗ്രാമങ്ങളെയും ഒക്കെ ബന്ധിപ്പിക്കുന്ന പ്രധാന പാതയാണിത്. മറ്റൊരു പ്രധാന പാതയാണ് സമീപ പട്ടണമായ ശ്രീകണ്ഠപുരത്തെ പയ്യാവൂരുമായി ബന്ധിപ്പിക്കുന്ന ശ്രീകണ്ഠപുരം പയ്യാവൂർ റോഡ്. പശ്ചിമഘട്ട മലനിരകൾക്ക് ഇടയിലൂടെയുള്ള റോഡാണ് പയ്യാവൂർ - പൈസക്കരി - ചന്ദനക്കാംപാറ - വഞ്ചിയം റോഡ്. അതുപോലെ ഈ പ്രദേശത്തെ പ്രശസ്ത തീർത്ഥാടന കേന്ദ്രമായ കുന്നത്തൂർപ്പാടിയെയും വിനോദസഞ്ചാര കേന്ദ്രമായ കാഞ്ഞിരക്കൊല്ലിയെയും ബന്ധിപ്പിക്കുന്ന റോഡാണ് പയ്യാവൂർ കുന്നത്തൂർ കാഞ്ഞിരക്കൊല്ലി റോഡ്. പയ്യാവൂരിനെ ഇരിക്കൂറുമായും കണ്ണൂർ വിമാനത്താവളമായും എളുപ്പത്തിൽ ബന്ധിപ്പിക്കുന്ന റോഡാണ് കണ്ടകശേരിയിൽ നിന്ന് ആരംഭിച്ച് ബ്ലാത്തൂർ വഴി കടന്നുപോകുന്ന പയ്യാവൂർ ഇരിക്കൂർ റോഡ്.

റെയിൽവേ
പയ്യാവൂരിന് സമീപം റെയിൽവേ സൗകര്യങ്ങൾ ലഭ്യമല്ല. 39 കിലോമീറ്റർ അകലെയുള്ള കണ്ണപുരവും 43 കിലോമീറ്റർ ദൂരെയുള്ള കണ്ണൂരുമാണ് അടുത്തുള്ള റെയിൽവേ സ്റ്റേഷനുകൾ.

വിമാനം
കണ്ണൂർ അന്താരാഷ്ട്ര വിമാനത്താവളം പയ്യാവൂരിൽ നിന്നും 26 കിലോമീറ്റർ അകലെയാണ്. കോഴിക്കോട്, മംഗലാപുരം വിമാനത്താവളങ്ങളും അധികം അകലെയല്ല.

 അവലംബങ്ങൾ 

വർഗ്ഗം: കണ്ണൂർ ജില്ലയിലെ ഗ്രാമങ്ങൾ